बिग बॉस 11 की कंटेस्टेंट और हरियाणा की मशहूर डांसर सपना चौधरी के एक कार्यक्रम को लेकर विवाद खड़ा होता दिख रहा है। दरअसल, कानपुर में रविवार यानी 11 फरवरी को सपना चौथरी का एक शो आयोजित किया गया था। शो की टिकटों और पासों पर यूपी के मुख्यमंत्री योगी आदित्यनाथ की तस्वीर छापी गई थी, जिसे लेकर बीजेपी के नेताओं और राज्य के मंत्रियों ने आपत्ति जताई है। कानपुर में सपना के शो का आयोजन यौन रोगों का इलाज करने वाले डॉक्टर आनंद झा ने कराया था। मीडिया रिपोर्ट्स के मुताबिक डॉक्टर साहब को कुछ दिनों पहले यूपी सीएम द्वारा सम्मानित किया गया था, जिसके बाद उन्होंने इस उपलब्धि को सेलिब्रेट करने के लिए सपना चौधरी के शो का आयोजन किया। इसके साथ ही इस शो के लिए जो टिकटें और पास तैयार किए गए थे उसमें सीएम योगी और डॉक्टर झा की तस्वीर भी छापी गई थी। पास में इस बात की जानकारी दी गई थी कि डॉक्टर झा को सीएम ने उनके काम के लिए सम्मानित किया था। फोटो के साथ लिखा था, ‘माननीय श्री योगी आदित्यनाथ जी द्वारा डॉ. आनंद झा साहब को आयुर्वेद के क्षेत्र में योगदान के लिए सम्मानित किया गया।’